***** ΚΑΝΟΝΙΣΜΟΣ (ΕΟΚ) αριθ. 1008/89 ΤΟΥ ΣΥΜΒΟΥΛΙΟΥ της 17ης Απριλίου 1989 για τροποποίηση του κανονισμού (ΕΟΚ) αριθ. 3828/85 για την κατάρτιση ειδικού προγράμματος ανάπτυξης της γεωργίας στην Πορτογαλία ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πράξη προσχώρησης της Ισπανίας και της Πορτογαλίας, και ιδίως το άρθρο 253, το άρθρο 258 παράγραφος 2, το άρθρο 263 παράγραφος 2 και το πρωτόκολλο αριθ. 24 που προσαρτάται στην πράξη αυτή, την πρόταση της Επιτροπής, Εκτιμώντας: ότι οι ενισχύσεις για την έναρξη λειτουργίας που χορηγούνται στις ομάδες υγειονομικής προστασίας της κτηνοτροφίας που προβλέπονται στο άρθρο 10 του κανονισμού (ΕΟΚ) αριθ. 3828/85 (1), όπως τροποποιήθηκε τελευταία από τον κανονισμό (ΕΟΚ) αριθ. 2182/88 (2), αφορούν μόνο την εκτροφή βοοειδών, αιγοειδών και προβατοειδών· ότι για να επιλυθεί το υγειονομικό πρόβλημα που εξακολουθεί να υφίσταται στον τομέα της χοιροτροφίας, είναι αναγκαίο να διευρυνθεί η δράση των ομάδων αυτών στον εν λόγω τομέα· ότι, συνεπώς, πρέπει να προσαρμοστούν ανάλογα τα άρθρα 9 και 10 του κανονισμού (ΕΟΚ) αριθ. 3828/85, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3828/85 τροποποιείται ως εξής: 1. Στο άρθρο 9, το στοιχείο α) αντικαθίσταται από το ακόλουθο κείμενο: «α) ειδικά μέτρα που αποβλέπουν στην ανάπτυξη της βοοτροφίας και της αιγοπροβατοτροφίας, καθώς και της υγειονομικής προστασίας της κτηνοτροφίας, συμπεριλαμβανομένης της χοιροτροφίας.» 2. Στο άρθρο 10 παράγραφος 1 δεύτερη περίπτωση, η δεύτερη υποπερίπτωση αντικαθίσταται από το ακόλουθο κείμενο: «- ενισχύσεις για την έναρξη της λειτουργίας των ομάδων υγεινομικής προστασίας της κτηνοτροφίας, συμπεριλαμβανομένης της χοιροτροφίας, που προορίζονται να συμβάλουν στην κάλυψη του διαχειριστικού κόστους τους κατά τα πέντε πρώτα έτη μετά τη δημιουργία τους, συμπεριλαμβανομένου και του πρώτου εξοπλισμού. » Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 17 Απριλίου 1989.

[Source: multi_eurlex | Tokens: 2047]